Droba, Juraj, poslanec NR SR (2015-03-25):
Ctené kolegyne, ctení kolegovia, dovoľte, aby som stručne a vecne povedal pár slov k tomuto návrhu zákona aj ja, keďže som spolupredkladateľom. S pánom kolegom Kadúcom navrhujeme zmeny v dvoch zákonoch, jeden je zákon o reklame, druhý zákon o ochrane spotrebiteľa. A podľa nášho návrhu bude musieť volajúci urobiť dve veci navyše v porovnaní so súčasným stavom. Už na začiatku telefonátu bude musieť uviesť, akým spôsobom získal telefónne číslo volaného a zároveň si bude musieť vypýtať výslovný a jednoznačný súhlas s pokračovaním hovoru ešte pred tým, ako začne samotný reklamný hovor. Je to jedna z tých malých zmien, ktoré sú úplne apolitické a ktoré mňa osobne motivovali hlavne tým, že sa niečo podobné stalo aj mojim rodičom. Považujem ich za veľmi sčítaných a veľmi inteligentných ľudí, ktorí už majú svoj vek, a jednoducho naleteli na lep niekomu, kto bol šikovný, kto bol dobre vytrénovaný a kto sa im snažil predať niečo, čo vôbec nepotrebovali, a samozrejme, že uspel. Ja som pár rokov pracoval v odvetví telekomunikácií. Viete o mne všetci, že urobím všetko pre to, aby bolo podnikanie na Slovensku čo najslobodnejšie a čo najvoľnejšie a určite nie som sympatizantom žiadnych regulácií. A keď som robil v telekomunikáciách, bolo to sedem rokov, tak som, tá naša firma sa tiež venovala veľmi aktívne telemarketingu. Realizovali sme prieskumy spokojnosti zákazníkov, realizovali sme predaj, tzv. krížový predaj, to znamená, že predávate iné produkty, ktoré máte zákazníkovi, ktorý už niektorý z vašich produktov používa, tak sa mu snažíte predať viac. A takisto na tzv. retenciu zákazníkov, čo sú vlastne telefonáty, ktorými sa snažíte zákazníka udržať, ak prejavuje známky nespokojnosti alebo nebodaj avizuje, že by rád prestúpil k inému poskytovateľovi služieb. Fungovali však jasné pravidlá, ktoré si firma stanovila sama. Regulovala sa vlastne sama a tie pravidlá sa na 100 % dodržiavali. Nie každá firma, ktorá realizuje predaj alebo výskumy cez telefón na oficiálne databázy zákazníkov, prípadne na náhodne vygenerované čísla, sa správa eticky. Nie som naivný a je mi úplne jasné, že náš návrh neurobí definitívnu bodku za nevyžiadanými a obťažujúcimi telefonátmi, ale ich aspoň do určitej miery obmedzí. Na väčšinu ľudí otravné ponuky cez telefón pôsobia nepríjemne a slušné odmietnutie obchodníka môže trvať aj večnosť. Bežne sa stáva, že odpovede na otázku, odkiaľ získal volajúci na nás kontakt, sa ani nedočkáme, lebo, samozrejme, odpoveď na to neexistuje a volajúci nemôže uviesť, že sa vyskytujete v nejakej databáze, ktorú on získal dajme tomu nelegálne. Veľmi som smutný hlavne z toho, že do podobných predajných pascí sa chytajú hlavne starší ľudia. A paradoxne hlavne tí, ktorí sú najslušnejší, lebo tým slušnosť káže neskladať niekomu len tak telefonát. Tí sú najviac exponovaní predajnému nátlaku špekulantov. Nevyžiadané telefonáty teda na jednej strane vnímam ako zásah do súkromia a narušenie osobnej slobody, na druhej strane ich beriem ako úplne legálny nástroj marketingu, predaja, prípadne starostlivosti o zákazníka. A takto by to aj malo ostať. Aby sme neobmedzovali súkromie a slobodu volaného a zároveň aby sme nehádzali polená pod nohy tomu, kto podniká slušne a eticky. Takže veľmi stručne k nášmu návrh. A budem rád, ak sa zapojíte do diskusie, ak nie, tak sa ma kľudne môžte spýtať nejaké otázky, prípadne kolegu Mira Kadúca. Ďakujem vám za pozornosť.